Drukgroep eis optrede teen Malema | Maroela Media
Die drukgroep Action Society het pres. Cyril Ramaphosa gevra om dadelik stappe te doen teen Julius Malema, leier van die EFF, ná sy vroeëre dreigement om polisiebeamptes en hul gesinne by hul huise aan te val.
Malema het einde verlede maand vir sy ondersteuners in die Mohokare-munisipaliteit (Zastron) tydens 'n saamtrek gesê die polisie dink hul uniform gee aan hulle 'n vorm van meerderwaardige mag. "Ons sal julle sien nadat julle die uniform uitgetrek het, snags in julle huise…," het die EFF-leier gesê.
"Ons sal hulle op dieselfde manier behandel as wat ons in die 80's gedoen het. Ons sal hulle nie net by protesoptogte die stryd aansê nie, ons sal na hulle huise toe gaan en hulle in hul eie huise saam met hul eie gesinne uitdaag. "Ons is nie bang vir die polisie nie… blêddie lafaards," het Malema toe gesê.
Daleen Gouws, woordvoerder van Action Society, sê byna 40%, ofte wel 69 653 polisielede, is vroue en veral om dié rede sien die drukgroep die bewerings in 'n baie ernstige lig.
Hulle eis nou dat Ramaphosa ingryp.
"Ons president moet die 16 Dae van Aktivisme teen Geweld teen Vroue en Kinders afsluit deur Malema in hegtenis te neem en aanspreeklik te hou vir sy roekelose optrede," sê Gouws.
Gouws sê Malema se woede teen die polisie spruit oënskynlik uit die sogenaamde behandeling van EFF-lede tydens onlangse betogings by Senekal en Brackenfell.
"Buiten dat dit 'n strafregtelike oortreding is om iemand se veiligheid te bedreig, behoort hierdie gedrag deur 'n parlementslid ook nie geduld te word nie. Ons hou asem op om te sien hoe ernstig Ramaphosa die situasie veroordeel en hoe hy gaan reageer."
Ramaphosa het met die aanvang van die 16 dae-veldtog gesê daar is geen plek vir geslagsgebaseerde geweld in Suid-Afrika nie en wetgewing moet verander word om hierdie sogenaamde tweede pandemie te pak.
Ramaphosa het gesê vroue het die reg om beskerm te voel teen teistering en geweld op straat, in skole en op kampusse, in busse, taxi's en treine, by die werk- en aanbiddingsplekke, asook in hul huise.
"Daar is absoluut geen manier dat Ramaphosa kan toekyk hoe hierdie invloedryke man hierdie grens deur sy dreigemente oorsteek nie. Ons president moet in die beste belang van die vroue van hierdie land optree en aandag gee aan die voorval."
Die vakbond Popcru het ook destyds uitgevaar oor Malema se uitlatings en dit as neerhalend bestempel teenoor die rol wat die polisie speel in die handhawing van openbare orde. Die burgerregteorganisasie AfriForum en die vakbond Solidariteit het reeds strafregtelike klagte teen Malema oor die opmerkings ingedien.
Ramaphosa se stilswye is 'n indirekte goedkeuring aan Malema.
Sluit hulle toe die hele lot van hulle pffft hy dink mos hy's bo die wet en orde in die land! Brand, breek, plunder, haatspraak en aanhitsing van geweld is al wat hulle ken. Dis tyd dat hulle gaan sit. In Senekal het ons egter gesien hy en Cele is hand om die blaas so ek persoonlik dink dis oor Brackenfell waar hulle lekker pak gekry het!